Skubaduiker se liggaam dae later gekry  Raymind Samuels. Foto: Facebook Die skubaduiker wat Sondag in die omgewing van Duikereiland naby Houtbaai in die see vermis geraak het, se liggaam is gevind. Volgens Craig Lambinon, woordvoerder van die Nasionale Seereddingsinstituut (NSRI), het familielede van Raymind Samuels (23) Donderdagmiddag die NSRI gekontak en gesê hulle het sy liggaam gevind, naby aan die plek waar hy vermis geraak het. Die polisie en ander wetstoepassingsagentskappe en paramedici is na die toneel ontbied. Lede van die Houtbaai-NSRI en die polisie se duikeenheid is op gereedheidsgrondslag geplaas.” Samuels se liggaam is uit die water gehaal en deur forensiese patologiedienste van die toneel verwyder. Die polisie het ŉ geregtelike doodsondersoek begin. Die NSRI het sy medelye met Samuels se familie betuig.